Scorer "alltid" på Emirates
Etter at Everton tapte mot Manchester City på lørdag har Arsenal sikret fjerdeplass og Champions League spill neste sesong. West Bromwich befinner seg på nedre del av tabellen, men med mindre Norwich slår Chelsea senere i dag har West Bromwich sikret seg en sesong til i Premier League, to runder før slutt. Muligens var det derfor at dagens møte mellom de to på Emirates manglet litt aggressivitet og vilje, i hvert fall i deler av oppgjøret. Etter kampen var det en lettet Giroud som snakket med BBC. - Vi måtte sloss helt til slutten av sesongen for å ta fjerdeplassen. Vi har en god forståelse på banen og vi kjenner hverandre godt. Forhåpentligvis kan vi gjøre det enda bedre neste sesong. Vertene dominerte Arsenal ville mest, og i første omgang kontrollerte de kampen. West Bromwich kom aldri til de helt store mulighetene, mens Arsenal fikk sin første sjanse etter fem minutter. Da var det Mesut Özil som la inn til Olivier Giroud inne i boksen. Franskmannen la igjen ballen til Lukas Podolski som avsluttet til side for mål. Hjemmelaget fortsatte presset, og etter 14 minutter satte Giroud inn kampens eneste mål. På en corner fra Santi Cazorla kommer han seg løs fra Craig Dawson og får hodet på ballen. Den er innom Youssouf Mulumbu før den går i mål, og Giroud scorer sitt 16. mål for sesongen. Høyere intensitet Etter pause var det et livligere West Bromwich som kom ut på banen, men de fikk ikke sin første store sjanse før etter 70 minutter. Da var det Morgan Amalfitano som kom seg alene bak Arsenal-forsvaret, men Wojciech Szczesny var våkent nede og slo ballen til corner. Nærmere kom ikke gjestene, og til tross for flere store Arsenal-sjanser i andre omgang endte det 1-0.
(Arsenal - West Bromwich 1-0) Olivier Giroud har scoret åtte mål på Arsenals siste syv hjemmekamper. I en nesten ubetydelig kamp viste Arsenal glimt av hvorfor de fortjener den siste Champions League-plassen.